Nincs válasz arra, mi lesz a kvótanépszavazás napján eltűnt Fidesz-honlappal
A párt honlapja október 2. óta használhatatlan, mint egy törött propellerű helikopter. Az érdeklődőket a Facebook-oldalra irányítják át, azon a terepen a Kétfarkú Kutyapárt most már egyre inkább elhúz kormánypárttól.
Október 2-án bedőlt a Fidesz honlapja, majd az oldalra irányuló keresést a párt átirányította a Facebook-oldalra. Ekkor még nem tudta senki, hogy hackertámadás vagy egyszerű technikai malőr okozta a problémát.

Igazából ma sem tud senki semmit. A honlapra érkezők lassan 10 napja a Facebookon találják magukat. Kérdeztük a Fideszt, hogy mi a baj, mikor lesz újra fidesz.hu, de eddig nem kaptunk választ.

Rögtön megindult persze a spekuláció: mivel mindenki megírta október 3-án, hogy a Magyar Kétfarkú Kutyapárt Facebook-oldalát többen lájkolják, mint a Fideszét. "A különbség pár száz lájk", írtuk;

  204 827 - 204 365-ra vezetett

akkor a kétfarkú. Elképzelhető, hogy a Fidesz vissza akart vágni, és ezért az átirányítással próbált még felszedni pár ezer lájkot?

A párt erre a felvetésre sem válaszolt még, mindenesetre ez a vélt stratégia nem tűnik nyerőnek: míg a Fidesz 204 637-re növelte lájkjai számát, ami kilenc nap alatt kevesebb, mint 300 új lájk, addig a Kétfarkú 212 891-nél tart jelenleg, 8000-es lájközönt söpört be. Minden egyes új Fidesz-lájkolóra 26 új kutyapártlájkoló jutott tehát.
kétfarkú Fidesz MKKP honlap